บลจ.ฟินันซ่าแนะลงทุนสั้นรอดูผลเลือกตั้ง
บลจ.ฟินันซ่า มองการลงทุนตราสารหนี้ระยะสั้นเหมาะกับสถานการณ์ใกล้เลือกตั้ง ส่งกองทุน 3 เดือน จ่ายผลตอบแทน 2.89% ต่อปีขาย
9 มิ.ย. 2554

บลจ.ฟินันซ่า มองการลงทุนตราสารหนี้ระยะสั้นเหมาะกับสถานการณ์ใกล้เลือกตั้ง ส่งกองทุน 3 เดือน จ่ายผลตอบแทน 2.89% ต่อปีขาย
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) ฟินันซ่า  เปิดเผยว่า กองทุนตราสารหนี้ระยะสั้นน่าจะเหมาะกับสถานการณ์ใกล้เลือกตั้งมากที่สุด  เนื่องจากทุก ๆ คนรอดูทิศทางการเลือกตั้งในเดือนหน้าว่าจะมีผลกระทบกับสภาพเศรษฐกิจอย่างไร  ดังนั้นจึงควรลงทุนระยะสั้น ๆ อีกทั้งช่วงนี้ยังมีกองทุนพันธบัตรเกาหลีที่ทยอยครบกำหนดออกมาอีกจำนวนมาก ทำให้นักลงทุนมองที่ลงทุนใหม่ ฟินันซ่าจึงออกกองทุนเปิดฟินันซ่าตราสารหนี้ 3 เดือน 5 (FAM FIX 3M5) ประมาณการผลตอบแทน 2.89% ต่อปี เน้นตราสารในประเทศทั้งหมด เสนอขายถึงวันที่ 13 มิ.ย.2554
กองทุนมีนโยบายที่จะลงทุนในตราสารแห่งหนี้ภาครัฐ และ/หรือ ตราสารแห่งหนี้ภาคเอกชน โดยอันดับความน่าเชื่อถือของตราสารหรือผู้ออกตราสารอยู่ในอันดับที่สามารถลงทุนได้ โดยจะลงทุนหลัก ๆ ใน ตั๋วเงินคลัง หรือพันธบัตรธนาคารแห่งประเทศไทยหรือตั๋วเงินธนาคารพาณิชย์ไทย และที่เหลือจะลงในตั๋วแลกเงิน บริษัท ดั๊บเบิ้ลเอ (1991) ตั๋วแลกเงิน บริษัท บัตรกรุงไทย บริษัท สวนอุตสาหกรรมโรจนะ ตั๋วแลกเงิน บริษัทเอเซียเสริมกิจลีสซิ่ง บริษัทภัทรลีสซิ่งและบริษัทเอเซียพลัส  
ทั้งนี้ เมื่อครบกำหนดการลงทุนบริษัทจัดการจะรับซื้อคืนหน่วยลงทุนอัตโนมัติ  โดยจะจัดให้มีการรับซื้อคืนหน่วยลงทุนส่วนที่เหลือทั้งหมดของกองทุนนี้เพื่อใช้ในการสับเปลี่ยนไปยังกองทุนเปิดฟินันซ่าเพิ่มพูนทรัพย์ (FAM VF) หรือกองทุนรวมตลาดเงินอื่นภายใต้การจัดการของบริษัทจัดการของผู้ถือหน่วยลงทุนทุกรายโดยอัตโนมัติ  โดย FAM VF ผลตอบแทน ณ วันที่ 29 เม.ย.2554 ย้อนหลัง 3 เดือนอยู่ที่ 1.98%